2024. gada Eiropas čempionāts futbolā
2024. gada Eiropas čempionāts futbolā, plašāk zināms kā UEFA Euro 2024, bija 17. UEFA Eiropas čempionāts futbolā. Tas bija starptautisks futbola turnīrs, kas Vācijā notika no 2024. gada 14. jūnija līdz 14. jūlijam. Finālturnīrā piedalījās 24 valstu vīriešu futbola izlases no UEFA dalībvalstīm. Vācija tika izvēlēta par turnīra rīkotājvalsti 2018. gada 27. septembrī, pārspējot citu kandidātu — Turciju. Tā bija trešā reize, kad Vācijā notika Eiropas čempionāta finālturnīra spēles. Pirms tam Rietumvācija rīkoja 1988. gada Eiropas čempionātu, bet 2020. gada čempionātā četras spēles izspēlēja Minhenē (turnīrs norisinājās vairākās valstīs). Spēles aizvadīja 10 stadionos 10 dažādās pilsētās. Fināls norisinājās Berlīnes olimpiskajā stadionā. 24 izlases finālturnīrā sadalīja sešās grupās pa četrām komandām katrā, kur tās sacentās par iekļūšanu izslēgšanas spēļu kārtā. Iepriekšējā čempionāta titula turētāji bija Itālijas futbola izlase. 2024. gada Eiropas čempionāta mērķis bija ne tikai demonstrēt augstākā līmeņa futbolu, bet arī veicināt Eiropas valstu vienotību un sportisko garu. Turnīrs bija gan sporta cienītāju svētki, gan nozīmīgs kultūras notikums, piesaistot līdzjutējus no visas pasaules. Čempionātā uzvarēja Spānijas izlase, finālā ar 2:1 pieveicot Angliju. Līdz ar to Spānija kļuva par titulētāko Eiropas čempionāta izlasi, izcīnot ceturto titulu tās vēsturē. Par čempionāta vērtīgāko spēlētāju atzina Spānijas futbolistu Rodri. Par labāko jauno spēlētāju atzina Laminu Jamalu, kam dienu pirms fināla palika tikai 17 gadi.